SET ปิดเช้าร่วง 7 จุด รับแรงกดดันกลุ่มเปิดเมือง-ไร้ปัจจัยใหม่หนุน
SET ปิดเช้าร่วง 7 จุด รับแรงกดดันกลุ่ม Reopening อย่าง กลุ่มแบงก์, ค้าปลีก, ขนส่ง บ่ายนี้คาดตลาดฯแกว่งไซด์เวย์ต่อเนื่องไร้ปัจจัยใหม่ ให้แนวรับ 1,615-1,610 แนวต้าน 1,625 จุด
14 ธ.ค. 2564

โดยนักวิเคราะห์ กล่าวว่า ตลาดหุ้นไทยเช้านี้แกว่งตัวออกด้านข้างในลักษณะซึมตัวลง คล้ายตลาดหุ้นภูมิภาคเอเชียที่เช้านี้เคลื่อนไหวทั้งบวก-ลบ โดยไม่ได้ถูกกดดันเท่ากับตลาดยุโรปเป็นเพียงรับ Sentiment เชิงลบจากความกังวลเชื้อไวรัสโควิดสายพันธุ์โอมิครอนหลังอังกฤษพบผู้เสียชีวิตจากโอมิครอนรายแรก
ทั้งนี้บ้านเราได้รับแรงกดดันจากหุ้นกลุ่ม Reopening อย่าง กลุ่มแบงก์, ค้าปลีก, ขนส่ง เป็นต้น แต่ก็ได้แรงหนุนจากหุ้นในกลุ่มชิ้นส่วนอิเล็กทรอนิกส์ที่ขยับขึ้นนำตลาดฯ
อย่างไรก็ดีนักลงทุนยังคงรอติดตามผลการประชุมธนาคารกลางสหรัฐฯ (เฟด) เป็นหลัก และการประชุมธนาคารกลางอื่น ๆ ด้วย ไม่ว่าจะเป็นธนาคารกลางอังกฤษ (BoE), ธนาคารกลางยุโรป (ECB) และธนาคารกลางญี่ปุ่น (BOJ)
สำหรับแนวโน้มการลงทุนในช่วงบ่ายนี้ นักวิเคราะห์ กล่าวว่า ตลาดฯคงแกว่งไซด์เวย์ต่อเนื่องจากที่ไม่มีปัจจัยใหม่ และการประชุมคณะรัฐมนตรี (ครม.) สัปดาห์นี้ยังไม่มีประเด็นคาดหวังในเชิงบวก
ทั้งนี้พร้อมให้แนวรับ 1,615-1,610 จุด ส่วนแนวต้าน 1,625 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 1,997.32 ล้านบาท ปิดที่ 136.50 บาท ลดลง 2.50 บาท
DELTA มูลค่าการซื้อขาย 1,476.40 ล้านบาท ปิดที่ 432.00 บาท เพิ่มขึ้น 8.00 บาท
IVL มูลค่าการซื้อขาย 1,096.69 ล้านบาท ปิดที่ 42.00 บาท เพิ่มขึ้น 1.50 บาท
SCB มูลค่าการซื้อขาย 919.75 ล้านบาท ปิดที่ 123.00 บาท ลดลง 2.00 บาท
THANI มูลค่าการซื้อขาย 841.30 ล้านบาท ปิดที่ 4.62 บาท เพิ่มขึ้น 0.06 บาท